শাজাহানপুরে সাংবাদিকের হাত কেটে নেয়ার হুমকি দিলেন বিএনপি সমর্থিত ইউপি চেয়ারম্যান প্রার্থী জহুরুল ইসলাম। গত মঙ্গলবার বিকালে শাজাহানপুর প্রেস ক্লাবের সামনে তার লোকজন নিয়ে এসে প্রেস ক্লাবের সাধারণ  সম্পাদক সাইদুজ্জামান তারাকে এ হুমকি দেয়। এ ঘটনায় রাত ১০টার দিকে সাংবাদিকদের নিরাপত্তা চেয়ে থানায় একটি ডায়েরি করা হয়। মাঝিরা ইউনিয়ন পরিষদের চেয়ারম্যান প্রার্থী জহুরুল ইসলামের বিরুদ্ধে গত ১১ জুন আচরণবিধি লঙ্ঘনের অভিযোগে স্থানীয় ও জাতীয় একাধিক পত্রিকায় সংবাদ প্রকাশ হয়। এতে ক্ষিপ্ত হয়ে বিএনপি সমর্থিত চেয়ারম্যান প্রার্থী জহুরুল ইসলাম তিন সাংবাদিকসহ দুই সম্পাদকের বিরুদ্ধে আদালতে চাঁদাবাজি মামলা দায়ের করে। এ ঘটনায় গত ১৮ জুন প্রেস ক্লাবের সকল সদস্যদের সর্বসম্মতিতে ওই মামলা প্রত্যাহার না করা পর্যন্ত শাজাহানপুর উপজেলা  বিএনপির সর্ব প্রকার সংবাদ বর্জন করার সিদ্ধান্ত নেয়া হয়। এতে জহুরুল ইসলাম জাহেরুল ক্ষিপ্ত হয়ে গত ২১ জুন মঙ্গলবার বিকাল ৫টার দিকে প্রেস ক্লাবের সামনে এসে সাধারণ সম্পাদক ও দুর্জয় বাংলার প্রতিনিধি সাইদুজ্জামান তারার হাত কেটে ফেলার হুমকি দেয়। রাত ১০টার দিকে সাইদুজ্জামান তারা বাদী হয়ে থানায় একটি সাধারণ ডায়েরি করেন। এ বিষয়ে বিএনপি নেতা জহুরুল ইসলাম জাহেরুলের সঙ্গে যোগাযোগ করা তিনি সাংবাদিকদের বলেন, সাইদুজ্জামান তারা আমার বন্ধু হয় তাই তাকে কথাটা বলেছি। তিনি আরো বলেন, শাজাহানপুরের অধিকাংশ সাংবাদিক জানে না আচরনবিধি  লঙ্ঘনের কারণ সম্পর্কে। অহেতুক কতিপয় সাংবাদিক আমার পেছনে উঠে পড়ে লেগেছে। এ বিষয়ে শাজাহানপুর প্রেস ক্লাবের সভাপতি সাজেদুর রহমান সবুজ বলেন, শাজাহানপুরের সাংবাদিকরা পেশাগত দায়িত্ব পালনে পদে পদে হুমকির মধ্যে রয়েছে। তবে পুলিশ প্রশাসনের পদক্ষেপ প্রয়োজন। থানার অফিসার ইনচার্জ আনিছুর রহমান বলেন, প্রেস ক্লাবের সাধারণ সম্পাদক সাইজ্জামান তারাকে হুমকি দেয়ার বিষয়টি গুরুত্ব সহকারে দেখা হচ্ছে।